PTT ร่วมพัฒนาฝีมือแรงงานช่างซ่อมรถยนต์ สร้างอาชีพ เพิ่มความปลอดภัยผู้ใช้รถ
PTT ร่วมพัฒนาฝีมือแรงงานช่างซ่อมรถยนต์ สร้างอาชีพ เพิ่มความปลอดภัยผู้ใช้รถ
8 ม.ค. 2559

นายสรัญ รังคสิริ ประธานเจ้าหน้าที่ปฏิบัติการ กลุ่มธุรกิจปิโตรเลียมขั้นปลาย บริษัท ปตท. จำกัด (มหาชน) หรือ PTT เปิดเผยว่า บริษัทร่วมลงนามบันทึกข้อตกลงความร่วมมือว่าด้วยการพัฒนาฝีมือแรงงานให้แก่พนักงานศูนย์บริการรถยนต์ ระหว่าง กรมพัฒนาฝีมือแรงงาน และบมจ.ปตท.เพื่อร่วมกันพัฒนาหลักสูตรอบรมเสริมสร้างทักษะฝีมือช่างซ่อมรถยนต์ไทยให้ได้มาตรฐาน สร้างช่างฝีมือที่มีคุณภาพ รองรับการเปลี่ยนแปลงของเทคโนโลยีและความต้องการของตลาดแรงงานไทยได้อย่างเพียงพอและมีประสิทธิภาพ
โดยบุคลากรหรือแรงงานฝีมือที่มีทักษะนับเป็นหัวใจสำคัญสำหรับการให้บริการที่มีคุณภาพ ซึ่ง ปตท. พร้อมเป็นส่วนหนึ่งในการร่วมสร้างมาตรฐานฝีมือแรงงานสาขาช่างซ่อมรถยนต์ให้กับตลาดแรงงานของประเทศ และสร้างโอกาสให้แก่เยาวชนไทยได้พัฒนาฝีมือแรงงานโดยจะนำประสบการณ์และความเชี่ยวชาญด้านการบำรุงรักษายานยนต์ และผลิตภัณฑ์น้ำมันหล่อลื่นต่างๆ มาถ่ายทอดและร่วมพัฒนาเป็นหลักสูตรอบรมเพื่อยกระดับช่างซ่อมรถยนต์ไทยให้มีมาตรฐานฝีมือแรงงาน  พร้อมผลักดันให้ศูนย์บริการรถยนต์ Fit Auto เป็นศูนย์ทดสอบฝีมือแรงงาน สาขาช่างซ่อมรถยนต์ของประเทศต่อไปในอนาคต  
ด้านหม่อมหลวงปุณฑริก สมิติ ปลัดกระทรวงแรงงาน เปิดเผยว่า ปัจจุบันอุตสาหกรรมยานยนต์มีการขยายตัวอย่างรวดเร็ว ผู้บริโภคส่วนใหญ่นิยมใช้บริการศูนย์บริการรถยนต์กันมากขึ้น ทำให้เกิดความต้องการแรงงานฝีมือในสาขาช่างซ่อมรถยนต์ที่มีทักษะความชำนาญที่ได้มาตรฐานสูงขึ้นเช่นกัน  กรมพัฒนาฝีมือแรงงาน จึงร่วมมือกับ ปตท. ในการผลักดันให้ศูนย์บริการรถยนต์ Fit Auto เป็นศูนย์ทดสอบมาตรฐานฝีมือแรงงานแห่งชาติ 
พร้อมจัดทำมาตรฐานฝีมือแรงงานของผู้ประกอบอาชีพด้านการบริการดูแลรถยนต์  และจัดการฝึกอบรมในหลักสูตรการบำรุงรักษารถยนต์และการตั้งศูนย์ถ่วงล้อรถยนต์  โดยจะดำเนินการฝึกอบรมในสถาบันพัฒนาฝีมือแรงงานใน 5 จังหวัดทุกภูมิภาค ได้แก่ สมุทรปราการ ชลบุรี ขอนแก่น ลำปางและสงขลา  เพื่อยกระดับฝีมือของช่างซ่อมรถยนต์ไทยให้ได้มาตรฐาน ทันต่อการเปลี่ยนแปลงของเทคโนโลยี เพิ่มขีดความสามารถในการแข่งขัน พร้อมสร้างโอกาสอาชีพและรายได้ที่มั่นคงแก่ผู้ที่เข้าสู่ตลาดแรงงาน
 
 